## Pravilnik o patentu

### NN 72/2004 (1.6.2004.), Pravilnik o patentu

# ministarstvo znanosti, obrazova­nja i Športa

1470

Na
temelju članka 115. Zakona o patentu (»Narodne novine«, broj 173/03.), ministar
znanosti, obrazovanja i športa, na prijedlog ravnatelja Državnog zavoda za
intelektualno vlasništvo donosi

## PRAVILNIK O PATENTU

I.
UVODNA ODREDBA

Članak
1.

Pravilnikom
o patentu (u daljnjem tekstu: Pravilnik) pobliže se uređuju određena pitanja
sadržana u Zakonu o patentu (u daljnjem tekstu: Zakon), u svezi s postupcima
koji se vode pred Državnim zavodom za intelektualno vlasništvo (u daljnjem
tekstu: Zavod).

II.
PRIJAVA PATENTA

 Način podnošenja prijave patenta

Članak
2.

1)
Prijava patenta podnosi se u pisanom obliku u jednom primjerku, neposredno ili
poštom.

2) Uz
prijavu patenta podnose se sljedeći prilozi:

1.
dokaz o uplaćenoj upravnoj pristojbi i troškovima provo­đenja upravnog postupka,
ili dokaz o osnovi na temelju kojeg se traži oslobođenje od plaćanja upravnih
pristojbi i troškova vođe­nja postupka;

2.
punomoć za zastupanje ako se prijava podnosi putem zastupnika;

3.
izjava o zajedničkom predstavniku u slučaju više podnositelja;

4.
izjava izumitelja u slučaju kad ne želi biti naveden u prijavi;

5. prijepis prve prijave ovjeren od nadležnoga tijela
ako je zatraženo pravo prvenstva u skladu s člankom 23. Zakona;

6. potvrda o izlaganju na međunarodnoj izložbi u
skladu s člankom 9. stavkom 1) točka 2. Zakona, ako je izum bio izložen;

7. dokaz ili podaci o uzorku živoga biološkoga
materijala ako je taj nužan za otkrivanje izuma u skladu s člankom 20. stav­kom
5) Zakona;

8. popis nukleotidnih i/ili aminokiselinskih
odsječaka ako prijava sadržava otkrivanje jednog nukleotidnog i/ili
aminokiselinskog odsječka ili više njih.

3) Presliku popunjenoga P-1 obrasca iz članka 3.
ovoga Pravilnika Zavod dostavlja podnositelju kao potvrdu primitka navedenih
podataka, sastojaka i priloga.

Sadržaj
i način sastavljanja prijave patenta

Članak
3.

1)
Prijava za priznanje patenta sadržava:

1.
izričitu naznaku da se zahtijeva priznanje patenta;

2.
naziv izuma koji jasno i sažeto izražava bit izuma i ne smije sadržavati
komercijalne nazive, žigove, imena, šifre, kratice uobičajene za pojedine
proizvode i slično;

3.
podatke o podnositelju prijave, za fizičke osobe prezime, ime i prebivalište,
ili tvrtku i sjedište za pravne osobe, ako postoji više podnositelja naznaku o
pisanoj izjavi o zajedničkom predstav­niku;

4.
podatke o izumitelju, prezime, ime i prebivalište, ili naznaku o pisanoj izjavi
da ne želi biti naveden u prijavi patenta; ako je izumitelj ujedno i
podnositelj prijave, potrebno je navesti naznaku o tome;

5.
podatke o zastupniku, prezime, ime i prebivalište, ili tvrt­ku i sjedište ako
je riječ o pravnoj osobi;

6.
zahtjev s podacima o pravu prvenstva iz članka 23. Zakona, naznaku države,
kojoj je podnesena prva prijava, datum kad je podnesena i broj koji joj je
dodijeljen;

7.
naznaku o izlaganju izuma na izložbi u skladu s člankom 9. stavkom1) točka 2.
Zakona;

8.
naznaku o zahtjevu za izdvajanje iz prijave, uz navođenje broja prvobitne
prijave;

9.
adresu za korespondenciju koja je u pravilu prebivalište podnositelja prijave
ili njegova zastupnika, ili zajedničkoga predstavnika ako ima više podnositelja
prijave, uz navođenje broja telefona, telefaksa ili e-mail adrese;

10.
kontrolni popis:

– broj
stranica opisa izuma,

– broj
patentnih zahtjeva i broj stranica patentnih zahtjeva,

– broj
crteža i broj stranica crteža,

–
sažetak,

–
prilozi uz prijavu;

11.
potpis ili pečat podnositelja prijave odnosno potpis ili pečat njegova
zastupnika ako ga ima.

2)
Podaci iz stavka 1) ovoga članka navode se na obrascu koji je sastavni dio
ovoga Pravilnika (obrazac P-1) ili na obrascu koji sadržajem i izgledom u
cijelosti odgovara tom obrascu.

3) Ako
predviđeni prostor u pojedinoj rubrici obrasca P-1 nije dovoljan, zahtijevani
se podatak, s oznakom rubrike i njenog punog sadržaja, prilaže kao poseban
dodatak obrascu P-1.

4)
Zavod ne provjerava istinitost podataka navedenih u zah­tje­vu za priznanje
patenta.

Opis
izuma

Članak
4.

1) Opis
izuma sastavlja se na način i po redoslijedu propisanim u ovom članku.

2) U opisu se najprije navodi naziv izuma koji se
pojavljuje u zahtjevu i:

1. područje tehnike na koje se izum odnosi (uz
naznaku oznake po Međunarodnoj klasifikaciji patenata, ako je podnositelju
prijave poznata);

2. tehnički problem za čije se rješenje traži zaštita
patentom;

3. stanje tehnike (prikaz i analiza poznatih rješenja
definiranoga tehničkoga problema), izloženo u opsegu u kojemu je podnositelju
prijave poznato, a nužno je za razumijevanje izuma i ispitivanje prijave, pri
čemu je poželjno citiranje patentnih dokumenata i drugih izvora koji se odnose
na opisano stanje tehnike;

4. izlaganje biti izuma tako da se tehnički problem i
njegovo rješenje mogu razumjeti te navođenje tehničke novosti izuma u odnosu na
prethodno stanje tehnike;

5.
kratak opis crteža, ako ih ima;

6.
detaljan opis najmanje jednog od načina ostvarivanja izuma, uz navođenje
primjera izvođenja i s pozivom na crteže, ako postoje;

7.
način industrijske ili druge primjene izuma, ako nije očit iz opisa ili same
naravi izuma.

3)
Poželjno je da svakom od dijelova navedenih u stavku 2) ovoga članka prethodi
odgovarajući naslov. Iznimno se može primijeniti drukčiji način i redoslijed
sastavljanja opisa ako bi zbog prirode izuma takav način rezultirao boljim
razumijevanjem izuma i ekonomičnijim prikazom.

4)
Rješenje tehničkog problema obrazloženog u opisu izuma:

1. mora
biti određeno bez proizvoljnosti i pretpostavki, sve bitne karakteristike izuma
moraju biti predočene jasno i nedvojbeno, tako da ga osoba vješta u struci može
izvesti;

2. ako
se izum odnosi na postupak, treba sadržavati sve nje­gove bitne karakteristike,
tako da je izvodljivost postupka vidljiva u cijelosti, što je potrebno dokazati
primjerima izvedbe;

3. ako
se izum odnosi na konstrukciju i prikazan je na slici, treba sadržavati
podroban opis rješenja konstrukcije s pozivanjem na sliku, a kao dokaz
izvodljivosti potrebno je opisati način djelovanja pojedinih bitnih sastojaka i
način djelovanja konstrukcije kao cjeline;

4. ako
postoji više načina za izvođenje istoga izuma treba sadr­žavati njihov opis.

Patentni
zahtjevi

Članak
5.

1)
Patentni zahtjevi moraju biti sastavljeni tako da definiraju izum isključivo
tehničkim karakteristikama izuma.

2) Broj
patentnih zahtjeva mora biti razuman s obzirom na prirodu izuma za koji se
zahtijeva zaštita. Ako postoji više patentnih zahtjeva, njihov se redoslijed
označava arapskim brojkama.

3)
Patentni zahtjevi, kad god je to moguće sadržavaju:

1.
uvodni dio koji započinje nazivom izuma, a zatim one tehničke karakteristike koje
u međusobnoj kombinaciji pripadaju prethodnom stanju tehnike, a nužne su za
definiranje karakteristika izuma za koje se traži zaštita;

2. drugi karakteristični dio zahtjeva, kojem prethodi
izraz »karakteriziran time« ili »naznačen time«, u kojem se navode tehničke
karakteristike izuma za koje se u kombinaciji s teh­ničkim karakteristikama
prethodnog stanja tehnike iz točke 1. stavka 3) ovoga članka traži zaštita
patentom.

4) Ako je udovoljeno uvjetu o jedinstvu izuma iz
članka 18. Zakona, prijava patenta može sadržavati više nezavisnih zahtjeva
iste kategorije (proizvod, postupak, uređaj, primjena) ako predmet prijave
izuma nije moguće obuhvatiti jednim zahtjevom.

5) Uz svaki patentni zahtjev u kojem su navedena
bitna obilježja izuma može se postaviti jedan ili više zavisnih patentnih
zahtjeva koji se odnose na specifična obilježja izuma.

6)
Zavisni patentni zahtjev sadržava specifična obilježja izuma nekog drugog
(zavisnog ili nezavisnog) patentnog zahtjeva i, ako je to moguće, na početku
sadržava upućivanje na drugi patentni zahtjev ili druge patentne zahtjeve,
nakon čega se navode dodatna obilježja za koje se traži zaštita. Svi zavisni
patentni zahtjevi koji se pozivaju na prethodni patentni zahtjev ili na više
njih moraju biti grupirani tako da se lako odredi veza međusobno zavisnih
zahtjeva i da se njihovo značenje u toj vezi može lako protumačiti.

7)
Patentni zahtjevi, osim kad je to apsolutno potrebno, ne smiju se u pogledu
tehničkih karakteristika izuma pozivati na opis ili crteže. Osobito se ne smiju
pozivati navodom: »kao što je to opisano u dijelu… opisa« ili »kao što je
prikazano na slici… crteža«.

8) Ako
prijava patenta sadržava crteže, poželjno je da iza tehničkih karakteristika
navedenih u patentnim zahtjevima slijede pozivne oznake koje se odnose na te
karakteristike. Ako su uporabljene, poželjno je da su pozivne oznake stavljene
u zagrade. Ako uvođenje pozivnih oznaka ne olakšava razumijevanje patentnog
zahtjeva ne treba ih uvoditi. Pozivne oznake ne mogu se tumačiti kao
ograničenje zahtjeva.

9)
Jedinstvena izumiteljska zamisao ostvaruje se kad je više izuma tako povezano
da između njih postoji tehnička veza koja obuhvaća jednu ili više istih ili
odgovarajućih posebnih tehničkih karakteristika. Izraz »posebne tehničke
karakteristike« označava one tehničke karakteristike koje određuju doprinos
kojim svaki od navedenih izuma, promatran kao cjelina, mijenja postojeće stanje
tehnike. Ocjena o tome je li više izuma međusobno povezano tako da čine
jedinstvenu izumiteljsku zamisao donosi se bez obzira na to jesu li izumi
definirani u odvojenim patentnim zahtjevima ili kao alternative u okviru jednog
patentnog zahtjeva.

Crteži

Članak
6.

1)
Upotrebljiva površina na listovima koji sadržavaju crteže ne smije biti veća od
26,2 x 17 cm i listovi ne smiju imati iscrtane okvire oko upotrebljive ili
upotrijebljene površine. Najmanje margine jesu:

–
gornja strana: 2,5 cm

–
lijeva strana: 2,5 cm

– desna
strana: 1,5 cm

– donja
strana: 1 cm.

2)
Crteži se izrađuju tako da:

1. crte
moraju biti ujednačeno debele, crne, dobro uočljive i neizbrisive, a površine
između crta ne smiju se bojiti ili tonirati;

2.
poprečni presjeci označuju se sjenčanjem koje ne smije ometati uočljivost
glavnih crta i pozivnih oznaka;

3. omjer crteža i jasnoća njihove grafičke izvedbe
moraju biti takvi da se na fotografskoj reprodukciji s umanjenjem mogu bez
teškoća raspoznati sve pojedinosti;

4. sve brojke, slova i pozivne oznake na slikama
moraju biti jednostavni i jasni, zagrade, krugovi ili navodnici ne smiju se
upotrebljavati u svezi s brojkama i slovima;

5. elementi na slici moraju biti proporcionalni, osim
ako su disproporcije nužne za veću jasnoću slika;

6. visina brojki i slova ne smije biti manja od 0,32
cm; za opisivanje crteža upotrebljava se latinična ili, ako je uobičajeno grčka
abeceda;

7.
jedan list crteža može sadržavati više slika; ako je jedna slika kao cjelina
izrađena na dva lista ili na više listova, dijelovi slika na različitim
listovima moraju se izraditi tako da se cijela slika može sastaviti bez
zaklanjanja odnosno preklapanja pojedinih dijelova slike s različitih listova;
slike na jednom listu moraju biti raspoređene jedna ispod druge, međusobno
jasno odvojene, ali bez većega slobodnog prostora između sebe; različite slike
moraju se označiti redoslijedom arapskim brojkama i neovisno o označivanju
listova;

8.
pozivne oznake koje nisu spomenute u opisu ne smiju se pojaviti ni u crtežu i
obrnuto;

9. iste
karakteristike, ako su označene pozivnim oznakama, moraju u cijeloj prijavi
biti označene istim oznakama;

10. ako
crteži sadržavaju velik broj pozivnih oznaka, prepo­ru­čuje se priložiti
poseban list s popisom svih pozivnih oznaka i karakteristika označenih tim
oznakama;

11.
crteži ne smiju sadržavati tekstualne dijelove, osim, kad je to nužno; kratke
riječi kao što su »voda«, »para«, »otvoreno«, »zatvoreno«, »presjek A-B« ili u
blok-dijagramu i dijagramu toka kratke ključne riječi nužne za razumijevanje
teksta.

3)
Crteži se izrađuju uporabom sredstava koja omogućuju izradu crteža u skladu sa
stavkom 2) ovoga članka.

Sažetak

Članak
7.

1)
Sažetak sadržava naziv izuma i kratak sadržaj biti izuma koji je prikazan u
opisu, patentnim zahtjevima i crtežu. Kratak pregled mora upozoriti na područje
tehnike na koje se odnosi izum i mora omogućiti jasno razumijevanje tehničkog
problema, rješenja tog problema i osnovni način odnosno načine upotrebe izuma.

Ako je
potrebno, u sažetku se može navesti kemijska formula koja, od svih formula
sadržanih u prijavi, najbolje karakterizira izum.

2)
Sažetak ne smije sadržavati navode u svezi s proizvoljnim svojstvima i
vrijednostima izuma, a ni navode u svezi s teoretskim mogućnostima primjene.

3) Ako
prijava patenta sadržava crtež, podnositelj prijave treba naznačiti sliku ili,
iznimno, više slika koje predlaže za objavu uz sažetak. Zavod može odlučiti da
objavi drugu sliku ili više drugih slika ako smatra da bolje karakteriziraju
izum. Sve glavne karakteristike izuma koje su navedene u sažetku i ilustrirane
slikom moraju biti praćene pozivnim oznakama u zagradi.

4)
Sažetak mora biti sastavljen tako da može efikasno poslužiti kao instrument za
pretragu u određenom području tehnike, posebno da se na temelju njega ocijeni
potreba za uvidom u kompletnu prijavu patenta.

5)
Sažetak sadržava najviše 150 riječi.

Uvjeti
za izradu pojedinih dijelova prijave patenta

Članak
8.

1)
Sastojci prijave patenta moraju biti prikladni za izravno fotografsko
umnožavanje, za umnožavanje elektrostatičkim postupkom, za ofsetni tisak i
skeniranje u neograničenom broju primjeraka. Listovi ne smiju biti zgužvani ili
poderani, ne smiju se presavijati. Može se koristiti samo jedna strana lista.

2)
Listovi su formata A4 papira (29,7 x 21 cm) bijele boje, glatki, bez sjaja,
jaki, savitljivi i dugotrajni. Svaki list se koristi tako da su gornja i donja
strana lista kraće strane formata (tzv. »visoki format«).

3)
Svaki od sastojaka prijave patenta (zahtjev za priznanje patenta, opis izuma,
patentni zahtjevi, crteži i sažetak) mora počinjati na novom listu i biti
potpisan od strane podnositelja prijave. Listovi moraju biti međusobno spojeni
tako da ih je lako prelistavati, izdvajati i ponovno spajati.

4)
Najmanje dopuštene margine na listovima koji ne sadržavaju crteže iznose:

–
gornja strana lista 2 cm

–
lijeva strana lista 2,5 cm

– desna
strana lista 2 cm

– donja
strana lista 2 cm.

Preporučene
najveće margine na listovima koji ne sadržavaju crteže iznose:

–
gornja strana lista 4 cm

–
lijeva strana lista 4 cm

– desna
strana lista 3 cm

– donja
strana lista 3 cm.

5) U
trenutku podnošenja prijave patenta margine na listovima moraju biti potpuno
prazne (čiste).

6) Svi
listovi u prijavi patenta moraju biti numerirani uzlaznim arapskim brojkama
koje se stavljaju na sredini gornje strane lista, ali ne na marginu.

7)
Zahtjev za priznanje patenta, opis izuma, patentni zahtjev i sažetak moraju
biti čitko tiskani. Iznimno se grafički simboli i oznake te kemijske i
matematičke formule, ako je to nužno, mogu upisati ručno. Razmak između redaka
teksta mora iznositi 1,5 redak.

8)
Visina velikih slova u tekstu ne može biti manja od 0,21 cm, pri čemu otisak slova
na listu mora biti tamne i neizbrisive boje.

9)
Zahtjev za priznanje patenta, opis izuma, patentni zahtjevi i sažetak ne smiju
sadržavati crteže. Opis izuma, patentni zahtjevi i sažetak mogu sadržavati
kemijske ili matematičke formule, a opis izuma i sažetak – tablice. Patentni
zahtjevi i sažetak mogu sadrža­vati kemijske ili matematičke formule, a opis
izuma i sažetak – tablice. Patentni zahtjevi mogu sadržavati tablice samo ako
je bit zahtjeva takva da su poželjne tablice. Tablice i kemijske ili matematičke
formule mogu biti prikazane u »pop­rečnom formatu« ako se u »visokom formatu«
ne mogu prikazati kako zadovoljava. Listovi na kojima su tablice i kemijske ili
matematičke formule prikazane u »poprečnom formatu« postavljaju se tako da
zaglavlje tablica ili formula bude na lijevoj strani lista.

10) Vrijednosti fizičkih veličina obvezatno se
iskazuju u jedinicama Međunarodnog sustava jedinica (SI). Za matematičke,
kemijske i molekularne formule i atomske mase upotrebljavaju se simboli, a i
tehnički izrazi i znakovi koji su prihvaćeni i uobi­čajeni u dotičnom području
tehnike.

11) Nazivlje, znakovi i simboli moraju se dosljedno
upotrebljavati u cijelom tekstu prijave patenta.

12)
Svaki list teksta mora biti s minimalnim brojem pogreš­aka i bez dopune, križanja
ili ispisivanja između redaka. Odstupanje od ovog pravila dopušteno je ako se
time ne ugrožava vjerodostojnost sadržaja i mogućnost kvalitetnog umnožavanja
teksta.

Sadržaji
koji se ne smiju navoditi u prijavi

Članak
9.

1)
Prijava patenta ne smije sadržavati:

1.
navode ili crteže protivne zakonu ili moralu;

2.
navode koji omalovažavaju proizvode ili postupke bilo koje treće osobe ili
kvalitetu i značenje prijave odnosno patenta te osobe; usporedba s prethodnim
stanjem tehnike, sama po sebi, ne smatra se omalovažavanjem;

3.
navode koji očito nisu bitni ni potrebni.

2) Ako
prijava patenta sadržava navode ili crteže protivne zakonu ili moralu, Zavod će
ih pri objavi izostaviti upozoravajući na mjesto i broj izostavljenih riječi
ili crteža.

3) Ako
prijava patenta sadržava navode iz stavka 1) točke 2. ovoga članka, Zavod ih
može izostaviti pri objavi. Zavod će upozoriti na mjesto i broj izostavljenih
riječi i na zahtjev dostaviti kopiju izostavljenih dijelova teksta.

Naknadni
podnesci

Članak
10.

1)
Odredbe članaka 4., 5., 6., 7., 8. i 9. ovoga Pravilnika primjenjuju se i na
naknadne podneske kojima se zamjenjuju bitni sastojci prijave patenta. Ti se
podnesci dostavljaju Zavodu na jednak način kao i prijava patenta.

2) Svi
bitni sastojci prijave patenta i podnesci koji se nak­nad­no dostavljaju,
moraju biti potpisani. Ako podnesak nije potpisan, Zavod će pozvati
zainteresiranu stranku da ga potpiše u primjerenom roku, računajući od dana
primitka poziva. Ako je u tom roku potpisan, podnesak zadržava datum kad je
primljen. U suprotnom, smatra se da nije podnesen.

3)
Naknadno podneseni dokumenti koji se priopćuju trećim osobama ili koji su u
vezi s dvije ili više prijava patenata moraju se podnijeti u broju koji
odgovara broju osoba kojima se priopćuju odnosno broju prijava na koje se
odnose. Ako zainteresirana stranka, unatoč zahtjevu Zavoda, ne dostavi potreban
broj primjeraka dokumenata, primjerci koji nedostaju osigurat će se na teret
troškova zainteresirane stranke.

Pohrana
živog biološkog materijala

Članak
11.

1) Ako
izum koji se želi zaštititi patentom uključuje upotrebu ili se odnosi na živi
biološki materijal koji nije dostupan javnosti i koji se u prijavi patenta ne
može opisati na način koji bi stručnoj osobi omogućio njegovo izvođenje, izum
će se smatrati opisanim na dovoljno jasan i potpun način, u smislu članka 20.
stavka 4) Zakona, samo ako je udovoljeno ovim uvjetima:

1. ako je uzorak živoga biološkoga materijala
pohranjen u ovlaštenoj instituciji u skladu s člankom 20. stavkom 5) Zakona
najkasnije na dan podnošenja prijave patenta;

2. ako prijava patenta sadržava sve podatke o
pohranjenom živom biološkom materijalu koji su poznati podnositelju prijave;

3. ako se u prijavi patenta navede naziv ovlaštene
institucije iz članka 20. stavka 5) Zakona i broj pod kojim je biološki
materijal zaveden.

2) Podaci iz stavka 1) točke 3. ovoga članka mogu se
dostaviti naknadno:

1. u roku od tri mjeseca od datuma podnošenja
zahtjeva za priznanje prava prvenstva;

2. do dana podnošenja zahtjeva da se prijava objavi
prije, u skladu s člankom 35. stavkom 2) Zakona.

Članak 12.

1) Pohranjeni uzorak živoga biološkoga materijala
učinit će se na zahtjev dostupnim. Dostupnost živoga biološkoga materijala
sastoji se u izdavanju njegova uzorka tražitelju. Tražitelj može biti:

1. između
objavljivanja patentne prijave i priznanja patenta bilo koja osoba koja podnese
takav zahtjev, izuzev ako podnositelj prijave tako zahtijeva, samo neovisni
stručnjak;

2. nakon priznanja patenta, i unatoč ukidanju ili poništaju
pa­ten­ta, bilo tko to zatraži.

2) Zahtjev za izdavanje uzorka živog biološkog
materijala dostavlja se Zavodu na obrascu kojega propisuje ovlaštena
institucija u skladu s člankom 20. stavkom 5) Zakona, na kojemu Zavod potvrđuje
da je podnesena prijava patenta u kojoj se podnositelj prijave pozvao na
pohranu živog biološkog materijala, te da tražitelj ima pravo zahtijevati
izdavanje uzorka živog biološ­kog materijala.

3) Uzorak će se učiniti dostupnim samo onda ako se
osoba koja zahtijeva njegovo izdavanje obveže da za vrijeme trajanja patenta
neće:

1. taj uzorak ili bilo koji materijal dobiven iz tog
uzorka učiniti dostupnim trećim osobama;

2. taj uzorak ili bilo koji materijal dobiven iz tog
uzorka upotrebljavati drugačije osim u eksperimentalne ili istraživačke svrhe,
izuzev ako se podnositelj prijave ili vlasnik patenta, ovisno o slučaju,
izričito odrekao od prava na takvu obvezu tražitelja.

4) Na zahtjev podnositelja prijave dostupnost
pohranjenom materijalu u slučaju kada je prijava odbijena ili povučena, treba
se ograničiti neovisnom stručnjaku na 20 godina od dana podnošenja prijave
patenta. U tom slučaju primijenit će se na odgovarajući način odredbe iz stavka
3) ovoga članka.

5) Zahtjevi podnositelja prijave iz stavaka 1) i 3)
ovoga članka mogu se podnijeti samo do datuma za koji se smatra da su ispunjeni
tehnički uvjeti za objavu prijave patenta.

6) Obveza iz stavka 3) točka 2. ovoga članka ne
postoji ako se tražitelj koristi izdanim uzorkom pohranjenog živog biološkog
materijala na temelju prisilne licencije.

Članak 13.

1) Ako uzorak živoga biološkoga materijala nije više
dostupan kod institucije u kojoj je bio pohranjen, niti je prenesen u neku
drugu ovlaštenu instituciju kod koje bi bio dostupan, smatra se da izum nije u
prijavi patenta opisan u smislu članka 20. stavka 4) Zakona.

2) Smatrat će se da nisu nastupile pravne posljedice
nedostupnosti pohranjenog živoga biološkoga materijala u skladu s člankom 85.
stavkom 1) Zakona, ako je udovoljeno ovim uvjetima:

1. ako pohranitelj u roku 3 mjeseca od dana kad je
dobio obavijest od ovlaštene institucije da je prvobitno pohranjeni živi
biološki materijal postao nedostupan, ponovno pohrani uzorak toga živoga
biološkoga materijala pod istim uvjetima kao što su oni propisani
Budimpeštanskim ugovorom;

2. ako pohranitelj pri ponovnoj pohrani priloži
potpisanu izjavu da je ponovno pohranjeni živi biološki materijal jednak onome
koji je prvobitno pohranjen;

3. ako Zavod u roku 4 mjeseca od dana ponovne pohrane
primi primjerak potvrde o pohrani uzorka živoga biološkoga materijala, koju
izdaje ovlaštena institucija i koja sadržava broj prijave patenta odnosno
patenta na koji se pohrana odnosi.

3) Ako je razlog nedostupnosti živoga biološkoga
materijala njegova nevitalnost, on se mora ponovno pohraniti kod iste ovlaštene
institucije kod koje je bio prije toga pohranjen, a ako je neki drugi razlog,
živi biološki materijal može se pohraniti i kod neke druge ovlaštene
institucije.

4) Ako
ovlaštena institucija kod koje je živi biološki materijal prvobitno pohranjen
izgubi status ovlaštene institucije ili prestane djelovati kao ovlaštena
institucija za pohranu živoga biološkoga materijala u području konkretne vrste
živoga biološ­koga materijala, a pohranitelj ne bude u roku 6 mjeseci obaviješ­ten
o nastaloj promjeni, rok od 3 mjeseca iz stavka 2) točke 1. ovoga članka
počinje teći od dana objave te promjene u glasilu Zavoda.

Popisi
nukleotidnih i/ili aminokiselinskih odsječaka

Članak
14.

Ako
prijava patenta sadržava otkrivanje jednog nukleotidnog i/ili aminokiselinskog
odsječka ili više njih, opis prijave mora sadržavati popis odsječaka.

Svaki
popis odsječaka koji nije sadržan u opisu odnosno nije priložen, prilikom
podnošenja prijave patenta neće činiti dio opisa.

III.
REGISTAR PRIJAVA PATENATA

Sadržaj
registra prijava patenata

Članak
15.

O
prijavama patenata kojima je zaključkom utvrđen datum podnošenja Zavod vodi
poseban registar (Registar prijava patenata), u koji se upisuju sljedeći
podaci:

1. broj
prijave patenta;

2.
datum podnošenja prijave patenta;

3.  broj i datum prvobitne prijave u slučaju
podjele prijave patenta

4.
podatak o zatraženom pravu prvenstva;

5.
podaci o podnositelju prijave, prezime, ime i prebivalište, ako je riječ o
fizičkoj osobi, ili tvrtka i sjedište, ako je riječ o pravnoj osobi;

6. podaci
o izumitelju, prezime, ime i prebivalište, ili podaci o izjavi izumitelja da ne
želi biti naveden u prijavi;

7.
podaci o zastupniku, prezime, ime i prebivalište, ako je riječ o fizičkoj
osobi, ili tvrtka i sjedište, ako je riječ o pravnoj osobi;

8. naziv
izuma;

9.
klasifikacijska oznaka prema Međunarodnoj klasifikaciji patenata (MKP);

10.
datum objave prijave patenta;

11.
podaci o međunarodnoj prijavi propisani člankom 19. stavak 2. ovoga Pravilnika,
ako je takva prijava podnesena;

12.
podaci o zahtjevu za potpuno ispitivanje uvjeta za priznanje patenta, ili
podaci o zahtjevu za priznanje patenta na temelju podnesenih rezultata
potpunoga ispitivanja prijave patenta, ili podaci o zahtjevu za priznanje
konsenzualnog patenta;

13.
podaci o uplaćenim upravnim pristojbama i naknadi troškova upravnoga postupka
ili podaci o oslobađanju od plaćanja istih;

14.
podaci o podnošenju prigovora na konsenzualni patent i uplaćenoj upravnoj
pristojbi i naknadi troškova upravnoga postupka;

15.
podaci o načinu okončanja upravnoga postupka odlukom Zavoda;

16.
podaci o promjenama u svezi s prijavama patenata.

Izvadak
iz registra prijava

Članak
16.

1)
Registar prijava patenata je javan za prijave patenata koje su objavljene.

2)
Izvadak iz registra izdaje se za prijave patenata koje su objavljene, na
zahtjev zainteresiranih osoba uz priložen dokaz o uplati propisane upravne
pristojbe i naknade troškova provođenja upravnog postupka. Izvadak iz registra
prijava sadržava podatke iz članka 15. Pravilnika, koji vrijede na dan izdavanja
izvatka.

3) Na
izvadak iz registra prijava na odgovarajući se način primjenjuju odredbe
članaka od 25. do članka 27. ovoga Pravilnika.

IV.
SVJEDODŽBA O PRAVU PRVENSTVA

Sadržaj
zahtjeva za izdavanje svjedodžbe o pravu prvenstva

Članak
17.

Zahtjev
za izdavanje svjedodžbe o pravu prvenstva sadržava:

1.
izričitu naznaku da se zahtijeva izdavanje svjedodžbe o pravu prvenstva;

2. broj prijave patenta za koju se traži izdavanje
svjedodžbe;

3. naznaku o zahtijevanom broju kopija svjedodžbi;

4. podatke o podnositelju zahtjeva;

5. potpis podnositelja zahtjeva;

6. dokaz o uplati upravne pristojbe i naknade
troškova uprav­noga postupka za izdavanje svjedodžbe o pravu prvenstva.

Sadržaj
svjedodžbe o pravu prvenstva

Članak
18.

Svjedodžba
o pravu prvenstva sadržava:

1. podatke o podnositelju prijave patenta, prezime,
ime i prebivalište za fizičku osobu, ili tvrtku i sjedište za pravnu osobu;

2. datum podnošenja prijave patenta;

3. broj prijave patenta;

4. naziv izuma

5. opis izuma istovjetan s opisom u prijavi;

6. patentne zahtjeve istovjetne s patentnim
zahtjevima u pri­ja­vi;

7. crteže istovjetne s crtežima u prijavi (ako ih
sadržava);

8. naznaku o istovjetnosti podataka u svjedodžbi i u
prijavi patenta.

V.
OBJAVA PRIJAVE PATENTA

Sadržaj
objave prijave patenta

Članak
19.

1) U
službenom glasilu Zavoda objavljuju se sljedeći podaci o prijavi patenta:

1. broj
prijave patenta;

2.
datum podnošenja prijave patenta;

3.
podaci o zahtijevanom pravu prvenstva, broj i datum podnošenja prve prijave,
naznaka države kojoj je prva prijava podnesena;

4.
podaci o izlaganju na izložbi;

5.
klasifikacijska oznaka prema Međunarodnoj klasifikaciji patenata (MKP);

6.
naziv izuma;

7.
podaci o podnositelju prijave patenta, prezime, ime i pre­bivalište za fizičku
osobu, ili tvrtka i sjedište za pravnu osobu;

8.
podaci o izumitelju, prezime, ime i prebivalište, ili podaci o izjavi
izumitelja da ne želi biti naveden u prijavi;

9. broj
i datum prvobitne prijave u slučaju podjele prijave patenta;

10.
sažetak;

11.
karakteristični crtež ili crteži na koji se pozivaju opis izuma i patentni
zahtjevi, odnosno kemijska formula koja od svih formula navedenih u prijavi
najbolje karakterizira izum;

12.
podaci o zastupniku, prezime, ime i prebivalište za fizičku osobu, ili tvrtka i
sjedište za pravnu osobu;

13.
datum objave prijave patenta.

2) Ako
je riječ o prijavi podnesenoj u skladu s člankom 109. stavcima 1) i 2) Zakona,
uz podatke iz stavka 1) ovoga članka objavljuju se i sljedeći podaci:

– broj
međunarodne prijave,

– datum
podnošenja međunarodne prijave,

– broj
međunarodne objave,

– datum
međunarodne objave.

3)
Podaci iz stavaka 1) i 2) ovoga članka označavaju se Međunarodno dogovorenim
brojevima za identifikaciju podataka (u daljnjem tekstu INID - kodovima).

Objava
zahtjeva za proširenje europske prijave patenta

Članak
20.

1) U
posebnom dijelu službenog glasila Zavoda objavljuju se sljedeći podaci iz
zahtjeva za proširenje europske prijave patenta:

1.
klasifikacijska oznaka prema Međunarodnoj klasifikaciji patenata (MKP);

2. podaci o europskoj prijavi patenta: – datum
podnošenja i broj europske prijave patenta;

3. podaci o međunarodnoj prijavi patenta: broj
međunarodne prijave i datum podnošenja međunarodne prijave;

4. podaci o objavi europske prijave patenta: broj
objave prijave, datum objave i broj izdanja glasila u kojem je prijava
objavljena i jezik na kojem je prijava objavljena;

5. podaci o objavi međunarodne prijave: broj i datum
među­narodne objave i jezik na kojem je objavljena;

6. podaci o pravu prvenstva: broj i datum prve
prijave i naznaka države u kojoj je podnesena;

7. podaci o podnositelju prijave;

8. podaci o izumitelju;

9. naziv izuma na engleskom jeziku.

2) Ako zahtjev za proširenje europske prijave patenta
bude povučen, ili ako europska prijava patenta bude konačno odbijena, povučena
ili se bude smatrala povučenom prema članku 100. stavak 3) Zakona, Zavod će
objaviti takve podatke. Objava će pored navedenih podataka sadržavati i podatke
iz stavka 1) ovoga članka.

3)
Podaci iz stavaka 1) i 2) ovoga članka označavaju se Međunarodno dogovorenim
brojevima za identifikaciju podataka (u daljnjem tekstu INID - kodovima).

VI.
ZAHTJEVI ZA ISPITIVANJE UVJETA ZA PRIZNANJE PATENTA

Sadržaj
i forma zahtjeva za ispitivanje uvjeta za priznanje patenta

Članak
21.

(1)
Zahtjevi iz članka 36. stavka 1) Zakona podnose se Zavodu u zakonskom roku, u
pisanom obliku, uz naznaku broja prijave patenta i podnošenje dokaza o
uplaćenoj upravnoj pristojbi i naknadi troška provođenja upravnoga postupka.

(2)
Podnositelj zahtjeva iz članka 36. stavak 1) točka 2. Zakona, dužan je Zavodu
dostaviti:

1.
izvještaj o pretraživanju stanja tehnike i njegov prijevod na hrvatski jezik;

2.
izvještaj o potpunom ispitivanju i njegov prijevod na hrvat­ski jezik;

3.
patentni spis s prevedenim patentnim zahtjevima;

Objava
zahtjeva za priznanje patenta bez provođenja postupka potpunoga ispitivanja
(konsenzualni patent)

Članak
22.

1)
Objava zahtjeva za priznanje konsenzualnog patenta u službenom glasilu Zavoda
sadržava sljedeće podatke:

1. broj
prijave konsenzualnog patenta;

2.
datum podnošenja zahtjeva;

3.
podaci o podnositelju zahtjeva, prezime, ime i prebivalište za fizičku osobu,
ili tvrtka i sjedište za pravnu osobu;

4.
klasifikacijska oznaka prema Međunarodnoj klasifikaciji patenata (MKP);

5. broj
službenog glasila Zavoda u kojem je objavljena prijava patenta;

6.
naziv izuma.

2)
Zahtjevu iz stavka 1) ovoga članka prilažu se dokazi o uplaćenoj upravnoj
pristojbi i naknadi troškova upravnoga postupka.

VII.
PRIGOVOR NA PRIZNANJE KONSENZUALNOG PATENTA

Sadržaj
prigovora na priznanje konsenzualnog patenta

Članak
23.

1)
Prigovor na priznanje konsenzualnog patenta mora sadržavati:

1.
izričitu naznaku o prigovoru na priznanje konsenzualnog patenta;

2.
podatke o podnositelju prigovora, prezime, ime i prebi­valište za fizičku
osobu, ili tvrtku i sjedište za pravnu osobu;

3. broj
prijave konsenzualnog patenta;

4.
podatke o podnositelju zahtjeva za priznanje konsenzualnog patenta;

5.
naziv izuma;

6.
podatke o zastupniku, prezime, ime i prebivalište za fizičku osobu, ili tvrtku
i sjedište za pravnu osobu, ako se prigovor podnosi putem zastupnika, te urednu
punomoć;

7.
potpis podnositelja prigovora;

8.
dokaz o uplati upravne pristojbe i naknade troškova provođenja upravnoga
postupka.

2) Uz
podatke iz stavka 1) ovoga članka potrebno je navesti razloge zbog kojih se
podnosi prigovor.

VIII.
REGISTAR PATENATA

Sadržaj
registra patenata

Članak
24.

1) O
priznatim patentima i konsenzualnim patentima Zavod vodi poseban registar
(Registar patenata).

2) Registar patenata sadržava sljedeće podatke:

1. broj patenta ili broj konsenzualnog patenta;

2. podatak o vrsti zahtjeva temeljem kojega je
priznat patent ili konsenzualni patent;

3. naziv izuma;

4. podaci o nositelju patenta, prezime, ime i
prebivalište za fizičku osobu, ili tvrtka i sjedište za pravnu osobu;

5. podaci o izumitelju, prezime, ime i prebivalište,
ili podatak o izjavi izumitelja da ne želi biti naveden u prijavi patenta;

6. podaci o zastupniku, prezime, ime i prebivalište
za fizičku osobu, ili tvrtka i sjedište za pravnu osobu;

7. datum podnošenja prijave patenta;

8. broj prvobitne prijave ako se radi o izdvojenoj
prijavi;

9. podaci o međunarodnoj prijavi propisani člankom
19. stavak 2. ovoga Pravilnika, ako je takva prijava podnesena;

10. podaci o europskoj prijavi patenta: datum podnošenja
i broj europske prijave patenta;

11. podaci o objavi europske prijave patenta: broj
objave prijave, datum objave i jezik na kojem je prijava objavljena;

12. broj i datum rješenja o priznanju patenta ili
konsenzualnog patenta;

13. podaci o priznatom pravu prvenstva;

14. datum objave prijave patenta;

15. datum upisa patenta ili konsenzualnog patenta u
registar patenata;

16. datum objave priznatog patenta ili konsenzualnog
patenta;

17. klasifikacijska oznaka prema Međunarodnoj
klasifikaciji patenata (MKP);

18. podatak o prijenosu prava i licenciji;

19. promjene koje se odnose na nositelja patenta;

20. vrsta odluke i datum odluke u povodu:

a. prijedloga
za proglašenje ništavim rješenja o priznanju patenta,

b. prijedloga
za ukidanje rješenja o priznanju patenta;

21. podaci o uplaćenim pristojbama za održavanje
važenja patenta ili konsenzualnog patenta;

22.
podaci o prestanku važenja patenta: pravni temelj i datum prestanka;

23.
drugi podaci koji su prestali važiti;

24.
podaci o Svjedodžbi o dodatnoj zaštiti.

Izvadak
iz registra patenata

Članak
25.

1)
Registar patenata je javan.

2)
Izvaci iz registra izdaju se na zahtjev zainteresiranih osoba, uz priložen
dokaz o uplati propisane upravne pristojbe i naknade troškova provođenja
upravnoga postupka.

3)
Izvadak iz registra patenata sadržava podatke iz članka 24. stavka 2) ovoga
Pravilnika, upisane u registar koji vrijede na dan izdavanja.

4) Na poseban zahtjev može se izdati izvadak za
određeno vremensko razdoblje ili povijesni izvadak koji sadrži sve upisane
podatke od dana upisa patenta do dana izdavanja izvatka.

5) Izvadak iz stavka 4) ovoga članka sadržava naznaku
da se radi o povijesnom izvatku odnosno o izvatku na dan ili za određeno
vremensko razdoblje.

6) Izvadak može sadržavati i ispis samo dijela
važećih upisanih podataka i u tom se slučaju na kraju zadnje stranice izvatka
stavlja naznaka sljedećeg sadržaja: »Napomena: ostalo izostav­ljeno«.

Članak 26.

Podaci iz registra ispisuje se na izvatku
redoslijedom propisanim čl. 24. ovoga Pravilnika. Ispred svakog podatka na
izvatku navodi se redni broj upisa. Podatak koji je prestao važiti označava se
na izvatku stavljanjem oznake »23/20« ispred tog podatka, a na kraju zadnje
stranice izvatka stavlja se oznaka sljedećeg sadr­žaja: »Napomena: podaci
označeni s »24/20« prestali su važiti«.

Bilješka
o ovjeri izvatka

Članak
27.

(1)
Izvadak iz registra se ovjerava uz stavljanje bilješke.

(2)
Bilješka o ovjeri izvatka sadržava: izreku o tome da je izvadak istovjetan
izvorniku, mjesto i datum izdavanja, broj pod kojim je izvadak izdan, te pečat
i potpis ovlaštenog službenika Zavoda.

IX.
ISPRAVE

Sadržaj
isprave o patentu ili konsenzualnom patentu

Članak
28.

Isprava
o patentu ili konsenzualnom patentu sadržava:

1. broj
patenta ili konsenzualnog patenta;

2.
naziv izuma;

3. podatke
o nositelju patenta ili konsenzualnog patenta, ime i prezime za fizičku osobu,
ili tvrtku i sjedište za pravnu osobu;

4.
podatke o izumitelju, prezime i ime;

5.
datum priznatog prava prvenstva;

6.
datum upisa patenta ili konsenzualnog patenta u registar patenata;

7.
datum objave patenta ili konsenzualnog patenta;

8.
datum izdavanja isprave.

X.
OBJAVA PATENTA

Sadržaj
objave patenta ili konsenzualnog patenta

Članak
29.

1) U
službenom glasilu Zavoda objavljuju se sljedeći podaci iz rješenja o priznanju:

1. broj patenta ili konsenzualnog patenta;

2. datum podnošenja prijave patenta;

3. podaci o priznatom pravu prvenstva: broj i datum
podno­šenja prve prijave, naznaka države, međunarodne ili međuvladine
organizacije u kojoj je podnesena prva prijava;

4. datum objave prijave patenta;

5. naziv izuma;

6. klasifikacijska oznaka prema Međunarodnoj
klasifikaciji patenata (MKP);

7. broj i datum prvobitne prijave u slučaju izdvojene
prijave;

8. podaci o nositelju patenta, prezime, ime i
prebivalište za fizičku osobu, ili tvrtku i sjedište za pravnu osobu;

9. podaci o izumitelju, prezime, ime i prebivalište,
ili podatak o izjavi izumitelja da ne želi biti naveden;

10. podaci o zastupniku, prezime, ime i prebivalište
za fizičku osobu, ili tvrtka i sjedište za pravnu osobu;

11. prvi patentni zahtjev, s naznakom broja
preostalih patentnih zahtjeva;

12. karakteristični crtež ili crteži na koji se
pozivaju opis izuma i patentni zahtjevi, odnosno kemijska formula koja od svih
formula navedenih u prijavi najbolje karakterizira izum.

2) Podaci iz stavka 1) ovoga članka označavaju se
INID-kodovima.

3) U službenom glasilu Zavoda objavljuje se i
prestanak važenja patenta ili konsenzualnog patenta, o čemu se objavljuju
sljedeći podaci:

1. broj patenta ili konsenzualnog patenta;

2. naziv patenta ili konsenzualnog patenta;

3. datum prestanka važenja;

4. klasifikacijska oznaka prema Međunarodnoj
klasifikaciji patenata (MKP);

5. broj službenog glasila u kojem je objavljen patent
ili konsenzualni patent.

Sadržaj
objave podataka o proširenom europskom patentu

Članak
30.

1) U
službenom glasilu Zavoda objavljuju se sljedeći podaci o proširenom europskom
patentu:

1. klasifikacijska oznaka prema Međunarodnoj
klasifikaciji patenata (MKP);

2. broj patenta;

3. vrsta objavljenog patenta i datum objave patenta;

4. broj predmeta;

5. datum prijave;

6. podaci o međunarodnoj prijavi patenta: broj
međunarodne prijave i datum podnošenja međunarodne prijave;

7.
podaci o europskoj prijavi patenta: datum podnošenja i broj europske prijave
patenta;

8. podaci o objavi međunarodne prijave: broj i datum
među­narodne objave i jezik na kojem je objavljena;

9. podaci o objavi proširenog europskog patenta (broj
objave europskog patenta, datum objave i broj izdanja glasila u kojem je patent
objavljen te jezik na kojem je objavljen);

10. podaci o pravu prvenstva: broj i datum prve
prijave i naznaka države u kojoj je podnesena;

11. podaci o izumitelju;

12. podaci o nositelju patenta;

13. podaci o zastupniku;

14. naziv izuma na hrvatskom jeziku

15. prvi patentni zahtjev, s naznakom broja
preostalih patentnih zahtjeva;

16. karakteristični crtež ili crteži na koji se
pozivaju opis izuma i patentni zahtjevi, odnosno kemijska formula koja od svih
formula navedenih u prijavi najbolje karakterizira izum.

2) Podaci iz
stavka 1) ovoga članka označavaju se INID - kodovima.

XI.
PATENTNI SPIS

Sadržaj
patentnog spisa

Članak
31.

1) Spis o patentu ili konsenzualnom patentu sadržava:

1. naznaku da se izdaje patentni spis ili spis o
konsenzualnom patentu;

2. broj patenta;

3. oznaku MKP-a;

4. datum objave patenta ili
konsenzualnog patenta;

5. podatke o nositelju
patenta, prezime, ime i prebivalište za fizičku osobu, ili tvrtku i sjedište za
pravnu osobu;

6. podatke o izumitelju,
prezime, ime i prebivalište, ili naznaku o izjavi izumitelja da ne želi biti
naveden;

7. podatke o zastupniku,
prezime, ime i prebivalište za fi­zičku osobu, ili tvrtku i sjedište za pravnu
osobu;

8. naziv izuma;

9. datum podnošenja prijave;

10. podatke o priznatom pravu
prvenstva;

11. datum objave prijave
patenta;

12. sažetak;

13. opis izuma;

14. patentne zahtjeve;

15. crteže, ako postoje,
odnosno formule ako je riječ o patentu koji je priznat za izum iz područja
kemije.

2) Podaci iz stavka 1) ovoga članka označavaju se INID
- kodovima.

XII.
UPIS PROMJENA U REGISTRE

Zahtjev
za upis promjene u registre

Članak 32.

1)
Postupak za upis promjene u registre koji se vode u Zavodu pokreće se pisanim
zahtjevom na popunjenom obrascu koji je sastavni dio ovoga Pravilnika (obrazac
P-2) ili na obrascu koji sadržajem i izgledom u cijelosti odgovara tom obrascu.

2) Zahtjev za upis promjene mora sadržavati:

1. izričitu naznaku da se zahtijeva upis promjene u
registar;

2. broj prijave patenta ili broj patenta;

3. podatke o podnositelju zahtjeva, prezime, ime i
prebiva­lište za fizičku osobu, ili tvrtku i sjedište za pravnu osobu;

4. podatke o podnositelju prijave odnosno nositelju
patenta, prezime, ime i prebivalište za fizičku osobu, ili tvrtku i sjedište za
pravnu osobu;

5. naznaku o kojoj vrsti promjene je riječ.

3) Uz zahtjev iz stavka 2) ovoga članka dostavlja se:

1. dokaz o pravnoj osnovi promjene za koju se upis u
registar traži (ugovor ili javna isprava);

2. uredna punomoć ako se postupak za upis promjene
pokreće preko zastupnika;

3. dokaz o uplaćenoj upravnoj pristojbi i naknadi
troškova provođenja upravnoga postupka.

4) Ugovor ili javna isprava kojom se dokazuje pravni
temelj promjene za koju se upis u registre iz stavka 1) ovoga članka traži,
dostavlja se u izvorniku ili ovjerenoj kopiji, u cijelosti ili u dijelu iz
kojeg je jasno vidljivo da je promjena učinjena.

5) Ako predviđeni prostor u pojedinoj rubrici obrasca
P-2 nije dovoljan, zahtijevani se podatak, s naznakom rubrike i nje­nog punog
sadržaja, prilaže kao poseban dodatak obrascu P-2.

6) Presliku popunjenoga P-2 obrasca iz stavka 1)
ovoga članka, Zavod dostavlja podnositelju, kao potvrdu primitka zahtjeva i
pripadajućih priloga.

7) Podaci o upisu promjene u registre objavljuju se uz
odgo­varajuće podatke iz stavka 2) ovoga članka u službenom glasilu Zavoda.

8) Podaci koji se objavljuju u službenom glasilu
Zavoda ozna­čavaju se INID - kodovima.

XIII.
INFORMACIJSKE USLUGE

Vrste
i način pružanja informacijskih usluga

Članak
33.

1) Zavod
u okviru svoje djelatnosti pruža informacijske usluge u skladu sa člankom 55.
Zakona i za njih naplaćuje naknadu propisanu posebnim propisom.

2) Informacijske usluge iz stavka 1) ovoga članka u
pravilu se odnose na pretraživanje fondova patentnih informacija sadržanih u
javno dostupnom dijelu Registra patenata Zavoda kao i u drugim Zavodu dostupnim
fondovima patentnih informacija, prema kriterijima zatraženim od naručitelja
usluge, a mogu obuhvatiti i druge vrste informacijskih usluga koje su u okviru djelatnosti
Zavoda.

3) Zavod pruža informacijske usluge na temelju
prethodno podnesenog zahtjeva u pisanom obliku koji mora sadržavati podatke o
naručitelju usluge (naziv odnosno ime, adresu i potpis naručitelja) i
specifikaciju tražene usluge.

4) Nakon obavljene usluge Zavod dostavlja naručitelju
informaciju u pisanom obliku neposredno, poštom ili elektroničkim putem.

XIV.
PONOVNA USPOSTAVA PRAVA

Sadržaj
prijedloga, uvjeti i postupak po prijedlogu i objava podataka

Članak
34.

1)
Prijedlog za ponovnu uspostavu prava mora sadržavati sljedeće podatke:

1.
izričitu naznaku da se zahtijeva ponovna uspostava prava;

2. broj prijave patenta ili broj patenta;

3. podatke o podnositelju prijedloga;

4. podatke o zastupniku ako ga podnositelj prijedloga
ima;

5. potpis podnositelja prijedloga ili njegova
zastupnika.

2) Uz zahtjev iz stavka 1) ovoga članka Zavodu se
dostav­ljaju i:

1. navodi o razlozima zbog kojih se zahtijeva ponovna
uspostava prava;

2. dokazi o opravdanosti razloga iz točke 1. ovoga
stavka;

3. dokaz o uplati upravne pristojbe i naknade
troškova postupka.

3) Ako prijedlog za ponovnu uspostavu prava ne sadrži
sve propisane dijelove iz stavka 1. ovoga članka, Zavod će pozvati podnositelja
da u roku od 30 dana od primitka poziva formalno uredi prijedlog. Ako podnositelj
ne postupi po pozivu u propisanom roku, Zavod će donijeti zaključak o
odbacivanju prijedloga za ponovnu uspostavu prava.

4) Ako je podneseni prijedlog uredan u formalnom
smislu ili ako naknadno bude uređen na način propisan stavkom 2. ovoga članka,
Zavod će ispitati opravdanost prijedloga.

5) Ako Zavod utvrdi da je prijedlog opravdan, donijet
će rješenje kojim se usvaja prijedlog za ponovnu uspostavu prava.

6) Ako Zavod u provedenom postupku utvrdi da je
prijedlog potpuno ili djelomično neopravdan, obavijestit će podnositelja
prijedloga o razlozima potpunog ili djelomičnog odbijanja i pozvati ga da se u
roku 60 dana izjasni o tim razlozima.

7) Ako se podnositelj ne izjasni o navedenim
razlozima u propisanom roku, smatrat će se da je s njima suglasan i Zavod će
donijeti rješenje o odbijanju prijedloga za ponovnu uspostavu prava.

8) Ako podnositelj dostavi izjašnjenje iz stavka 6.
ovoga članka, Zavod će ispitati njegovu utemeljenost i donijeti odgova­rajuće
rješenje.

9) Podaci o ponovnoj uspostavi prava objavljuju se uz
odgovarajuće podatke iz stavka 1) ovoga članka u službenom glasilu Zavoda.

10) Podaci koji se objavljuju u službenom glasilu
Zavoda označavaju se INID-kodovima.

XV. SVJEDODŽBA O DODATNOJ ZAŠTITI

Sadržaj
podneska

Članak
35.

1) Postupak za izdavanje Svjedodžbe iz članka 71.
Zakona pokreće se podneskom koji sadržava:

1. zahtjev za izdavanje Svjedodžbe u kojem moraju
biti navedeni sljedeći podaci:

a) izričita naznaka da se zahtijeva izdavanje
Svjedodžbe;

b) naziv i adresa podnositelja;

c) naziv i adresa zastupnika, ako ga podnositelj ima;

d) broj temeljnog patenta i naziv izuma;

2. broj i datum prvog odobrenja za stavljanje
proizvoda u promet ili naznaka broja i datuma prvog odobrenja, ako podneseno
odobrenje nije i prvo odobrenje za stavljanje proizvoda u promet;

3. odobrenje za stavljanje proizvoda u promet, izdano
od nadležnog tijela (institucije) i po postupku propisanom posebnim propisom;

4. dokaz iz kojeg je vidljiv identitet proizvoda,
sadržaj provedenog postupka i glasilo u kojem je objavljen podatak o odobrenju,
ako odobrenje navedeno u točki 2. nije prvo odobrenje za stavljanje proizvoda u
promet;

5. dokaz o izvršenoj uplati upravne pristojbe i
naknade troškova upravnog postupka za izdavanje Svjedodžbe.

2) Ako je podnositelj zahtjeva za izdavanje
Svjedodžbe nositelj više od jednog patenta za isti proizvod može mu se izdati
samo jedna Svjedodžba za taj proizvod.

3) Ako se dva ili više zahtjeva odnose na isti
proizvod i potječu od dva ili više nositelja različitih patenata, svakom od
njih može biti izdana po jedna Svjedodžba za taj proizvod.

Objava
zahtjeva za izdavanje Svjedodžbe

Članak
36.

U
službenom glasilu Zavoda objavljuju se sljedeći podaci iz zahtjeva za izdavanje
Svjedodžbe:

a) naziv i adresa podnositelja zahtjeva;

b) broj temeljnog patenta;

c) naziv izuma;

d) broj i datum odobrenja za stavljanje proizvoda u
promet i naziv proizvoda navedenog u odobrenju;

e) broj i datum prvog odobrenja za stavljanje
proizvoda u promet, kada je to potrebno prema članku 35. stavak 1) točka 2.
ovoga Pravilnika.

Postupak
za izdavanje Svjedodžbe

Postupak formalnog ispitivanja

Članak
37.

1)
Zavod provodi postupak formalnog ispitivanja po podnesenom zahtjevu za
izdavanje Svjedodžbe o dodatnoj zaštiti.

2) U postupku formalnog ispitivanja utvrđuje se
sljedeće:

1. je li zahtjev podnesen u propisanoj formi i sadrži
li sve podatke propisane člankom 34. stavak 1) točka 1. ovoga Pravilnika;

2. je li plaćena upravna pristojba i naknada troškova
upravnog postupka u skladu sa člankom 71. stavak 6) Zakona;

3. je li zahtjev podnesen u roku propisanom člankom
71. stavak 7) Zakona;

4. jesu li uz zahtjev priloženi dokazi propisani
člankom 35. stavak 1) točke 3. i 4. ovoga Pravilnika;

5. je li temeljni patent bio važeći u vrijeme
podnošenja zahtjeva za izdavanje Svjedodžbe o dodatnoj zaštiti.

3) Ako podnesak za izdavanje Svjedodžbe ne sadrži
dijelove propisane stavkom 2) ovoga članka, Zavod će pozvati podnositelja da u
roku 30 dana od primitka poziva ukloni nedostatke izričito navedene u pozivu.

4) Ako podnositelj u propisanom roku ne ukloni
utvrđene nedostatke, Zavod će donijeti zaključak o odbacivanju zahtjeva za
izdavanje Svjedodžbe.

5) Ako podnositelj ukloni nedostatke u roku iz stavka
2) ovoga članka Zavod će provesti postupak supstancijalnog ispitivanja.

Postupak
supstancijalnog ispitivanja

Članak
38.

1) U
postupku supstancijalnog ispitivanja Zavod ispituje slje­deće:

1. jesu li na datum podnošenja zahtjeva bili
ispunjeni uvjeti za dobivanje Svjedodžbe o dodatnoj zaštiti propisani člankom
71. stavak 2. Zakona;

2. je li proizvod za koji se traži Svjedodžba o
dodatnoj zaštiti zaštićen temeljnim patentom;

3. je li odobrenje za stavljanje proizvoda u promet
izdano na način koji je propisan posebnim propisom;

4. je li taj proizvod već bio predmet Svjedodžbe o
dodatnoj zaštiti.

2) Ako Zavod u postupku ispitivanja utvrdi da su
ispunjeni svi propisani uvjeti izdat će Svjedodžbu o dodatnoj zaštiti.

3) Ako Zavod u postupku ispitivanja utvrdi da nisu
ispunjeni svi propisani uvjeti rješenjem će odbiti zahtjev za izdavanje
Svjedodžbe o dodatnoj zaštiti.

Sadržaj
Svjedodžbe

Članak
39.

Svjedodžbe
o dodatnoj zaštiti sadrži sljedeće podatke:

a)
naziv i adresu nositelja svjedodžbe;

b) broj temeljnog patenta;

c) naziv izuma;

d) broj i datum odobrenja za stavljanje proizvoda u
promet i naziv proizvoda navedenog u odobrenju;

e) broj i datum prvog odobrenja za stavljanje
proizvoda u promet, kada je to potrebno prema članku 35. ovoga Pravilnika;

f) vrijeme trajanja Svjedodžbe.

Trajanje
Svjedodžbe

Članak
40.

1)
Trajanje Svjedodžbe računa se na način da se vremensko razdoblje koje je
proteklo od datuma podnošenja prijave za temeljni patent do datuma izdavanja
prvog odobrenja za stavljanje proizvoda u promet umanji za pet godina.

2) Nositelj temeljnog patenta ima pravo na dodatnu
zaštitu samo u slučaju ako je proteklo vremensko razdoblje od pod­nošenja
prijave patenta do izdavanja prvog odobrenja za dodatnu zaštitu dulje od pet
godina i to samo za razliku utvrđenu stavkom 1) ovoga članka.

3) Svjedodžba se odnosi na ista prava i podložna je
istim ogra­ničenjima i obvezama kao i temeljni patent.

4) Svjedodžba ne može trajati dulje od pet godina od
njezina stupanja na snagu.

5) Naknada za održavanje Svjedodžbe plaća se za svaku
godinu njena efektivnog trajanja.

Ako je završno razdoblje kraće od dvanaest mjeseci
naknada se plaća za cijelu godinu.

6) Naknada se plaća jednokratno za cijelo razdoblje
trajanja Svjedodžbe.

7) Nositelj je dužan uplatiti održavanje svjedodžbe u
roku 3 mjeseca od stupanja na snagu Svjedodžbe u iznosu propisanom posebnim
propisom.

Objava
podataka

Članak
41.

1)
Zavod u službenom glasilu objavljuje osim podataka iz članka 73. stavak 1)
Zakona i sljedeće podatke:

a) naziv i adresu nositelja Svjedodžbe;

b) broj temeljnog patenta;

c) naziv izuma;

d) broj i datum odobrenja za stavljanje proizvoda u
promet i naziv proizvoda navedenog u odobrenju;

e) broj i datum prvog odobrenja za stavljanje
proizvoda u promet, kada je to potrebno prema članku 35. ovoga Pravilnika;

f) vrijeme trajanja svjedodžbe.

2) U slučaju odbijanja zahtjeva za izdavanje
svjedodžbe Zavod će u službenom glasilu objaviti podatke navedene u članku 36.
ovoga Pravilnika.

3) Objavljeni podaci se upisuju u registar patenata.

XVI.
POSTUPAK S MEĐUNARODNIM PRIJAVAMA PATENATA KOJE SU ZAVODU PODNESENE PREMA
UGOVORU O SURADNJI NA PODRUČJU PATENATA (PCT)

Međunarodna
prijava patenta

Članak
42.

1)
Međunarodna prijava patenta podnosi se Zavodu kao Prijamnom uredu na engleskom
ili hrvatskom jeziku u jednom primjerku.

2) Ako je međunarodna prijava podnesena na hrvatskom
jeziku podnositelj je dužan u roku od mjesec dana od datuma zaprimanja te
prijave Zavodu podnijeti prijevod međunarodne prijave na engleski jezik.

3) Potrebne preslike međunarodne prijave patenta sa
svim dokumentima navedenim u kontrolnom listu priprema Zavod na trošak
podnositelja.

4)
Europski patentni ured obavlja međunarodno pretraživa­nje i međunarodno
prethodno ispitivanje međunarodnih prijava koje se Zavodu podnose kao Prijamnom
uredu.

5)
Podnošenje međunarodne prijave podliježe plaćanju pristojbe prema članku 110.
stavku 2) Zakona o patentu i pristojbi propisanih PCT Pravilnikom te pristojbi
propisanih Sporazumom između Europskog patentnog ureda i Međunarodnog ureda
Svjet­ske organizacije za intelektualno vlasništvo.

Članak
43.

1) Za
prijavu patenta koja se podnosi Zavodu kao naznače­nom ili izabranom uredu u
skladu s člankom 111. stav­kom 1) Zakona podnositelj je dužan Zavodu dostaviti:

1. prijevod međunarodne prijave na hrvatski jezik;

2. dokaz o plaćenoj nacionalnoj pristojbi;

2) Ako su patentni zahtjevi izmijenjeni u skladu s
člankom 19. PCT Ugovora potrebno je dostaviti prijevod međunarodne prijave iz
stavka 1) točke 1. ovoga članka s izmijenjenim patentnim zahtjevima i prijevod
izjave iz članka 19. PCT Ugovora u kojoj su objašnjene učinjene izmjene.

 3) Ako je
međunarodna prijava patenta izmijenjena u skladu s člankom 34. PCT Ugovora i
izvješće o međunarodnom prethodnom ispitivanju sadržava dodatke s učinjenim
izmjenama, prije­vod međunarodne prijave iz stavka 1) točke 1. ovoga članka
mora biti u skladu s dodacima izvješća o međunarodnom prethod­nom ispitivanju.

Članak 44.

Prijave patenta podnesene u skladu s člankom 111.
Zakona, objavljuju se u službenom glasilu Zavoda u skladu s člankom 19. ovoga
Pravilnika, najkasnije šest mjeseci od datuma podnošenja prijave Zavodu.

XVII.
PRIJELAZNE I ZAVRŠNE ODREDBE

Članak
45.

Danom
stupanja na snagu ovoga Pravilnika prestaje važiti Pravilnik o patentima
(»Narodne novine« broj 146/99 i 32/02.).

Članak 46.

Odredbe iz članaka od 35. do 41. ovoga Pravilnika
počet će se primjenjivati 1. ožujka 2010. godine.

Članak 47.

Ovaj Pravilnik stupa na snagu danom objave u
»Narodnim novinama.

Klasa: 011-01/04-01/21
Urbroj: 533-04-04-2
Zagreb, 21. svibnja 2004.

Ministar
znanosti, obrazovanja i športa
**doc. dr. sc. Dragan Primorac,** v. r.

if !supportEmptyParas endif

if !supportEmptyParas endif

if !supportEmptyParas endif

#### ZAHTJEV ZA PRIZNANJE PATENTA

[Obrazac P-1](1470-01.pdf)

**if !supportLineBreakNewLine
endif**

ZAHTJEV ZA UPIS
PROMJENE U REGISTRE
[Obrazac P-2](1470-02.pdf)

Pravilnik, NN 72/2004-1470